
Text rozhodnutia
Súd: Krajský súd Košice Spisová značka: 4Sa/6/2016 Identifikačné číslo súdneho spisu: 7016201066 Dátum vydania rozhodnutia: 29. 09. 2016 Meno a priezvisko sudcu, VSÚ: JUDr. Marek Kotora ECLI: ECLI:SK:KSKE:2016:7016201066.1 Uznesenie Krajský súd v Košiciach, v právnej veci žalobcu: H. X., narodený XX.XX.XXXX, štátna príslušnosť: H. J. Ľ. G., naposledy trvale bytom: H. U., D.. H., W. B., H. J. Ľ. G., bez platného cestovného dokladu, toho času umiestnený v Ú. L. Z. L. S. U., U. G., právne zastúpený: Centrum právnej pomoci, so sídlom Námestie slobody 12, 810 00 Bratislava, IČO: 30798841, Kancelária Košice, Moyzesova 18, 040 41 Košice, proti žalovanému: Prezídium Policajného zboru, Úrad hraničnej a cudzineckej polície, Riaditeľstvo hraničnej a cudzineckej polície Prešov, Jarková 31, 080 01 Prešov, o správnej žalobe, o návrhu na priznanie odkladného účinku správnej žaloby, takto r o z h o d o l : P r i z n á v a odkladný účinok správnej žalobe zo dňa 14.09.2016. o d ô v o d n e n i e : Žalobca sa podanou správnou žalobou zo dňa 14.09.2016 domáhal, aby súd zrušil rozhodnutie žalovaného č. PPZ-HCP-PO2-166-002/2016 zo dňa 28.07.2016. Predmetným rozhodnutím odvolací orgán potvrdil rozhodnutie vydané správnym orgánom (Oddelenie cudzineckej polície Policajného zboru Prešov) číslo PPZ-HCP-PO6-ZVC-6-012/2016 zo dňa 20.06.2016, ktorý podľa § 82 ods. 1 písm. b) zákona č. 404/2011 Z.z. o pobyte cudzincov a o zmene a doplnení niektorých zákonov v znení neskorších predpisov (ďalej len „zákon o pobyte cudzincov“) administratívne vyhostil navrhovateľa z územia Slovenskej republiky podľa § 77 ods. 1 zákona o pobyte cudzincov a podľa § 83 ods. 2 písm. b) zákona o pobyte cudzincov neurčil lehotu na vycestovanie. Zároveň podľa § 237 ods. 2 SSP žiadal, aby súd priznal správnej žalobe odkladný účinok do času rozhodnutia súdu vo veci samej. Doplnil, že v súčasnej dobe sa nachádza v zariadení pre cudzincov, ktoré začalo realizovať kroky smerujúce k jeho vyhosteniu a realizáciou jeho vyhostenia z územia Slovenskej republiky by došlo k porušeniu čl. 8 Dohovoru a nenávratnému zmareniu účelu predmetného konania pred súdom. Podľa § 237 ods. 2 Správneho súdneho poriadku (ďalej „SSP“), správny súd môže na návrh žalobcu a po vyjadrení žalovaného uznesením priznať správnej žalobe odkladný účinok Návrh na priznanie odkladného účinku podáva žalobca spolu so správnou žalobou. Na rozhodovanie správneho súdu o odkladnom účinku sa primerane použijú ustanovenia § 185 až 189. Správny súd rozhodne o návrhu na priznanie odkladného účinku do 15 dní od jeho podania. Preto súd v súlade s citovaným právnym ustanovením v súlade so znením ustanovenia § 185 písm. a) SSP priznal správnej žalobe odkladný účinok, nakoľko okamžitým výkonom napadnutého rozhodnutia by bol spôsobený iný vážny nenapraviteľný následok spočívajúci v realizácii napadnutého rozhodnutia pred rozhodnutím v merite veci. Poučenie: Proti uzneseniu nie je prípustná kasačná sťažnosť /§ 439 ods. 2 písm. e) SSP/.

